Samstarf þeirra Elsu og Bryndísar hófst fyrir nokkrum mánuðum . Þær sýna verkið Dulúð í gluggum Iðu í Lækjargötu á HönnunarMars . Vilhelm Þær Bryndís Bolladóttir textílhönnuður og Elsa Nielsen grafískur hönnuður leiða saman hesta sína á HönnunarMars þar sem þær tengja saman tvo listheima í verkefninu Dulúð . Bryndís hefur getið sér gott orð með hönnun sinni „ Kúla “ sem er hljóðdempandi og fallegt veggverk og Elsa er þekkt fyrir málverk sín sem og vinnslu í stafrænni tækni . „ Í Dulúð vinn ég úr verkum Bryndísar , Kúlunni . Hún er mjög fallegt verk sem hefur tilgang og Bryndís er búin að selja Kúluna víða erlendis . Í verkefninu Dulúð er grunnformið hringur og þar erum við að leika okkur með rýmið og er Kúlan unnin áfram frá veggnum , “ segir Elsa . Hún segir að möguleikarnir séu endalausir þegar unnið er með grunnform , það sé bara spurning um að gefa ímyndunaraflinu lausan tauminn . „ Í verkinu er Kúla útfærð í hljóðskúlptúr sem og svífandi í loftinu . Þetta er allt gerlegt , bara spurning um hvað rými kallar á . “ Verkefnið er byggt upp sem saga sem áhorfandinn getur sett sig inni í en verkið er til sýnis í gluggum IÐU í Lækjargötu 2a meðan á HönnunarMars stendur . Í verkefninu er Kúla Bryndísar unnin áfram af Elsu . Þær leika sér með rýmið og vinna Kúluna frá veggnum . Hönnunarmars er hvatning Þær Elsa og Bryndís voru saman í Listaháskólanum fyrir um fimmtán árum en samstarf þeirra hófst fyrir nokkrum mánuðum . „ Bryndís hafði samband við mig vegna verkefnis sem hún var að vinna þá . Út frá því samstarfi ákváðum við að vera saman með eitthvað á HönnunarMars , okkur langaði að flétta saman þessar tvær hönnunargreinar , textílhönnun og grafíska hönnun . Fyrir mér er HönnunarMars hvatning til að vinna óhefðbundnar hugmyndir , það er líka gaman að vera með og sýna það sem maður er að gera . “ Samstarfið fór þannig fram að Elsa vann verk Bryndísar inn í sinn heim myndvinnslunnar og þannig mynduðu þær samtal í myndheimi . „ Það kom í ljós að við hugsum á svipuðum nótum því ég sendi henni hugmynd þar sem ég hitti á ákveðinn hlut sem hún hafði lengi verið að spá í að gera . Svo köstuðum við hugmyndinni á milli okkar þangað til Dulúð varð til . Það var ofsalega gaman að tvinna þessa heima saman en í verkefninu erum við báðar að koma inn í nýjan heim . Ólíka heima sem eru samt svo ótrúlega líkir , við vorum alltaf að rekast á eitthvað sem er líkt og við höfðum áður séð , “ segir Elsa . Hún segir þær stöllur hyggja á frekara samstarf en vill lítið gefa upp um hvað það fjallar . „ Já , við erum með ákveðna hluti á teikniborðinu og við erum að hugsa stórt , “ segir hún og hlær . Grípur í spaðannHelgin fer að mestu leyti í HönnunarMars hjá Elsu en hún ætlar líka að grípa í badmintonspaðann á ný en spaðann lagði hún á hilluna fyrir nokkru eftir áralangan landsliðsferil . „ Ég var plötuð til að keppa aðeins um helgina . Ég er ekki að æfa en ég spila með gamla , góða genginu mínu tvisvar í viku . Svo er ég orðin að uppfyllingarefni í mót þegar vantar . Þannig að helgin mín einkennist af HönnunarMars og smá badminton . “